CELEX: 32016D0775
Language: ro
Date: 2016-05-18 00:00:00
Title: Decizia de punere în aplicare (UE) 2016/775 a Comisiei din 18 mai 2016 privind indicatorul pentru alocarea cu titlu gratuit a cotelor de emisii de gaze cu efect de seră operatorilor de aeronave, în conformitate cu articolul 3f alineatul (5) din Directiva 2003/87/CE a Parlamentului European și a Consiliului (Text cu relevanță pentru SEE)

19.5.2016   
            
            
               RO
            
            
               Jurnalul Oficial al Uniunii Europene
            
            
               L 128/10
            
         DECIZIA DE PUNERE ÎN APLICARE (UE) 2016/775 A COMISIEI
   din 18 mai 2016
   privind indicatorul pentru alocarea cu titlu gratuit a cotelor de emisii de gaze cu efect de seră operatorilor de aeronave, în conformitate cu articolul 3f alineatul (5) din Directiva 2003/87/CE a Parlamentului European și a Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE a Consiliului (1), în special articolul 3f alineatul (5),
   întrucât:
   
               (1)
            
            
               Articolul 3f din Directiva 2003/87/CE stabilește crearea unei rezerve speciale de cote pentru anumiți operatori de aeronave.
            
         
               (2)
            
            
               O nouă rezervă specială a fost stabilită în temeiul articolului 5 din Decizia de punere în aplicare 2014/389/UE a Comisiei (2), pentru a se ține seama de aderarea Croației la Uniune.
            
         
               (3)
            
            
               Indicatorul care va fi utilizat pentru alocarea cotelor cu titlu gratuit operatorilor de aeronave ale căror cereri au fost înaintate Comisiei în conformitate cu articolul 3f alineatul (4) din Directiva 2003/87/CE până la 30 iunie 2016 ar trebui să fie stabilit atât pentru rezerva specială instituită prin articolul 3f din Directiva 2003/87/CE, cât și pentru rezerva specială creată în temeiul articolului 5 din Decizia de punere în aplicare 2014/389/UE.
            
         
               (4)
            
            
               În ambele cazuri, calcularea indicatorului pe baza cererilor depuse a avut drept rezultat o alocare anuală per tonă-kilometru mai mare decât alocarea anuală per tonă-kilometru prevăzută pentru operatorii de aeronave, în conformitate cu articolul 3e alineatul (4) din Directiva 2003/87/CE. Indicatorul prevăzut la articolul 3e alineatul (3) litera (e) din Directiva 2003/87/CE, astfel cum a fost stabilit prin Decizia 2011/638/UE a Comisiei (3), se aplică inclusiv rezervei speciale suplimentare stabilite în conformitate cu articolul 5 din Decizia de punere în aplicare 2014/389/UE, pentru a se ține seama de aderarea Croației la Uniune, în temeiul anexei V secțiunea 10 partea I punctul 1 litera (a) subpunctul (ix) din Actul de aderare a Croației.
            
         
               (5)
            
            
               În conformitate cu articolul 3f alineatul (6) din Directiva 2003/87/CE, indicatorul pentru alocarea cotelor de emisie de gaze cu efect de seră cu titlu gratuit operatorilor de aeronave în temeiul articolului 3f alineatul (5) din Directiva 2003/87/CE trebuie să fie în continuare cel utilizat pentru alocarea cu titlu gratuit în temeiul articolului 3e alineatul (4) și stabilit prin Decizia 2011/638/UE,
            
         ADOPTĂ PREZENTA DECIZIE:
   Articolul 1
   (1)   Indicatorul care va fi utilizat pentru alocarea cotelor cu titlu gratuit operatorilor de aeronave în conformitate cu articolul 3f din Directiva 2003/87/CE pentru perioada 1 ianuarie 2013-31 decembrie 2020 este de 0,000642186914222035 de cote per tonă-kilometru pe an.
   (2)   Indicatorul care va fi utilizat pentru alocarea cotelor cu titlu gratuit operatorilor de aeronave în conformitate cu articolul 3f din Directiva 2003/87/CE, în sensul articolului 5 din Decizia de punere în aplicare 2014/389/UE, pentru perioada 1 ianuarie 2014-31 decembrie 2020 este de 0,000642186914222035 de cote per tonă-kilometru pe an.
   Articolul 2
   Rezultatele calculelor referitoare la un anumit număr de cote care urmează să fie alocate în conformitate cu indicatorii stabiliți la articolul 1 se rotunjesc la valoarea cotei imediat inferioare.
   Articolul 3
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 18 mai 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 275, 25.10.2003, p. 32.
   
      (2)  Decizia de punere în aplicare 2014/389/UE a Comisiei din 23 iunie 2014 privind emisiile istorice suplimentare din aviație și certificatele suplimentare acordate sectorului aviației pentru a se ține seama de aderarea Croației la Uniunea Europeană (JO L 183, 24.6.2014, p. 135).
   
      (3)  Decizia 2011/638/UE a Comisiei din 26 septembrie 2011 privind indicatorii pentru alocarea cu titlu gratuit a cotelor de emisii de gaze cu efect de seră operatorilor de aeronave, în conformitate cu articolul 3e din Directiva 2003/87/CE a Parlamentului European și a Consiliului (JO L 252, 28.9.2011, p. 20).